Proposta għal regolament tal-Kunsill li jemenda r-regolament tal-Kunsill (KE) Nru 2183/2004 li jestendi għall-Istati Membri mhux parteċipanti l-applikazzjoni tar-Regolament (KE) Nru 2182/2004 dwar midalji u tokens simili għall-muniti ta' l-euro /* KUMM/2008/0514 finali - CNS 2008/0168 */





[pic] | IL-KUMMISSJONI TAL-KOMUNITAJIET EWROPEJ | Brussell, 13.8.2008 COM(2008) 514 finalVOL. II 2008/0167 (CNS) 2008/0168 (CNS) Proposta għal REGOLAMENT TAL-KUNSILL li jemenda r-Regolament tal-Kunsill (KE) Nru 2182/2004 dwar midalji u tokens simili għall-muniti ta' l-euro Proposta għal REGOLAMENT TAL-KUNSILL li jemenda r-Regolament tal-Kunsill (KE) Nru 2183/2004 li jestendi għall-Istati Membri mhux parteċipanti l-applikazzjoni tar-Regolament (KE) Nru 2182/2004 dwar midalji u tokens simili għall-muniti ta' l-euro (ippreżentati mill-Kummissjoni) MEMORANDUM TA’ SPJEGAZZJONI Kuntest ġenerali Ir-Regolament tal-Kunsill 2182/2004[1] għandu l-għan li jipproteġi l-muniti ta’ l-euro kontra l-midalji u tokens li huma simili għall-muniti ta’ l-euro. Sa mill-adozzjoni tiegħu, ir-Regolament ikkontribwixxa b’mod sinifikanti biex tiġi evitata s-similarità bejn il-muniti u l-midalja/tokens ta’ l'euro, minħabba li l-kumpaniji privati issa qegħdin ġeneralment jikkonformaw mad-definizzjonijiet u l-projbizzjonijiet stipulati fir-Regolament. L-esperjenza li nkisbet matul il-perjodu ta’ implimentazzjoni enfasizzat il-ħtieġa li jiġu ċċarati d-dispożizzjonijiet protettivi u biex tiżdied it-trasparenza fil-proċess ta’ teħid ta’ deċiżjonijiet; għalhekk huwa meħtieġ li r-Regolament jiġi modifikat. B’mod partikolari, il-pubbliku jista’ jingħata l-impressjoni li xi midalji jew tokens għandhom status ta’ valuta legali mhux biss meta jkollhom disinn simili għall-muniti ta’ l-euro li huma muniti b'valuta legali iżda wkoll meta jkollhom partijiet distinti ta’ dawn id-disinji[2]. Dawn il-partijiet huma notevolment it-tnax-il stilla ta’ l-Unjoni Ewropea, ir-rappreżentazzjonijiet ġeografiċi u n-numri, il-forom tat-tarf u d-disinn tat-tarf bl-istess mod kif jidhru fil-muniti ta’ l-euro ta’ valuta legali. Barra minn hekk, huwa xieraq li jiġu formalment definiti, b’mod partikolari għall-attenzjoni ta’ l-operaturi privati li jipproduċu midalji u tokens, is-sinjali speċifiċi li m’għandhomx jiġu riprodotti fuq il-midalji u tokens bl-istess mod li huma rappreżentati fuq muniti ta’ l-euro b’valuta legali. Dawn huma simboli li jirrappreżentaw is-sovranità ta’ l-Istat Membru li joħroġ il-muniti, bħax-xbihat tal-Kap ta’ Stat, l-armi, il-marki taz-zekka, il-marki tal-mastru taz-zekka, l-isem u x-xbieha tar-rappreżentanza ġeografika tal-pajjiż, bil-mod speċifiku kif jidhru fuq il-muniti ta’ l-euro. Minħabba li dawn l-elementi protetti huma parti mill-uċuh komuni jew nazzjonali tal-muniti ta' l-euro, m'hemmx il-ħtieġa li tinżamm id-distinzjoni bejn it-tnejn (Artikolu 2c). Barra minn dan, f’għadd ta’ każijiet, ġew inklużi elementi iktar estensivi fuq l-uċuh nazzjonali tal-muniti ta’ l-euro, bħad-disinn tat-Trattat ta’ Ruma jew l-għaxar snin ta’ l-EMU. Għalhekk il-mizuri ta’ protezzjoni għandhom jirreferu għal kwalunkwe disinn li jidher fuq il-wiċċ tal-midalji jew tokens simili għal kwalunkwe disinn li jinsab fuq il-muniti ta’ l-euro li huma valuta legali. Bħalissa r-Regolament jistipula li l-Kummissjoni hija kompetenti biex tiddikjara jekk disinn huwiex simili għal wieħed li jidher fuq il-muniti ta’ l-euro. Sakemm is-similarità tista’ tkun ukoll f’partijiet mid-disinn u minħabba li jista’ jkun ukoll meħtieġ li jiġi evalwat il-grad li fih jiġu osservati kundizzjonijiet oħra ta’ protezzjoni, huwa xieraq li l-opinjoni tal-Kummissjoni tkun ibbażata fuq il-firxa sħiħa tad-dispożizzjonoijiet protettivi inklużi fl-Artikolu 2, bl-inklużjoni wkoll ta’ l-interpretazzjoni ta’ jekk oġġett metalliku għandux jiġu meqjus bħala midalja/token fis-sens tat-tifsira tad-definizzjoni fl-Artikolu 1(c). Il-kriterji li fuqhom il-Kummissjoni tibbaża l-opinjoni li tagħti dwar similarità jew konformità mad-dispożizzjonijiet l-oħra tar-Regolament għandhom jiġu ċċarati aktar. B’mod konkret, id-deċiżjoni tal-Kummissjoni għandha wkoll tqis il-kwantitajiet tal-midalji jew tokens prodotti, il-prezz tal-bejgħ, l-ippakkjar, l-iskrizzjonijiet speċifiċi fuq il-midalji u tokens (bħall-isem tal-kumpanija, l-indikazzjoni ‘mhux valuta legali’...), kif ukoll ir-riklam relevanti. Għalkemm mhux imsemmija b’mod espliċitu fir-Regolament huwa neċessarju li dawn il-kriterji jiġu kkunsidrati fil-prattika. Għal raġunijiet ta’ trasparenza, dawn il-kriterji għandhom ikunu ddikjarati b’mod speċifiku fir-Regolament. Fid-dikjarazzjonijiet ta’ similarità u meta tqis il-konformità mad-dispożizzjonijiet tar-Regolament, il-Kummissjoni qed taħdem flimkien ma' esperti minn Stati Membri, jiġifieri l-esperti tal-muniti foloz imsemmija fl-Artikolu 4(1) tad-Deċiżjoni tal-Kummissjoni tad-29 t'Ottubru 2004 li jistabilixxi Ċentru Tekniku u Xjentifiku Ewropew[3] billi tqis il-ħila tagħhom fl-analiżi viżwali u materjali tal-muniti. Din il-konsultazzjoni għandha tkompli. Ir-Regolament, skond l-Artikolu 4, jirreferi għal derogi b’awtorizzazzjoni, li jinkludi wkoll ir-responsabbiltà tal-Kummissjoni li tiddikjara s-similarità. Minħabba li din ir-responsabbiltà ta’ l-aħħar tirrigwarda r-rispett tad-dispożizzjonijiet ta’ protezzjoni (Artikolu 2), huwa xieraq, minħabba ċ-ċarezza, li dan jiġi trasferit għal taħt l-istess Artikolu. L-operaturi ekonomiċi jistgħu jużaw it-termini ‘euro’ jew ‘ċenteżimu euro’ jew is-simbolu ta’ l-euro fuq midalji u tokens taħt kundizzjonijiet ristretti, inter alia , jekk l-indikazzjoni 'Mhux valuta legali' hija stampata fuq il-wiċċ ta' fuq jew ta' taħt tal-midalja jew token. Minħabba li r-riskju ta’ konfużjoni mal-muniti ta’ l-euro huwa akbar meta l-midalja jew token ikollha valur nominali assoċjat, ir-rekwiżit relatat ma' l-indikazzjoni 'Mhux valuta legali' għandha tkun limitata għal din iċ-ċirkostanza. Il-proposta tinkludi Regolament parallel li jemenda r-Regolament 2183/2004, maħsub biex jestendi l-effetti tal-modifika għall-Istati Membri mhux parteċipanti fl-euro. Emendi proposti Fid-dawl tal-kunsiderazzjonijiet t'hawn fuq, qiegħed ikun propost li jiġu emendati: 1. L-Artikolu 2 tar-Regolament 2182/2004, sabiex jiġu ċċarati d-dispożizzjonijiet ta’ protezzjoni, 2. L-Artikolu 4 tar-Regolament 2182/2004, sabiex jinkludi kriterji ta’ valutazzjoni u jiġi mibdul il-proċess ta’ teħid ta’ deċiżjonijiet li għandu jitpoġġa fl-Artikolu 2, 3. Ir-Regolament 2183/2004, sabiex l-effetti ta’ l-emendi tar-Regolament 2182/2004 jiġu estiżi għall-Istati Membri mhux parteċipanti. 2008/0168 (CNS) Proposta għal REGOLAMENT TAL-KUNSILL li jemenda r-Regolament tal-Kunsill (KE) Nru 2183/2004 li jestendi għall-Istati Membri mhux parteċipanti l-applikazzjoni tar-Regolament (KE) Nru 2182/2004 dwar midalji u tokens simili għall-muniti ta' l-euro IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 308 tiegħu, Wara li kkunsidra l-proposta mill-Kummissjoni[4], Wara li kkunsidra l-opinjoni tal-Parlament Ewropew[5], Billi: (1) Permezz tar-Regolament (KE) Nru 2183/2004[6] l-applikazzjoni tar-Regolament (KE) Nru 2182/2004 tas-6 ta' Diċembru 2004 dwar midalji u tokens simili għall-muniti ta' l-euro[7] ġie estiż għall-Istati Membri oħra minbarra l-Istati Membri parteċipanti kif definiti fir-Regolament (KE) Nru 974/98 tat-3 ta' Mejju 1998 dwar l-introduzzjoni ta' l-euro[8]. (2) Ir-Regolament (KE) Nru 2182/2004 ġie emendat bir-Regolament (KE) Nru .../2008. Huwa importanti li r-regoli dwar il-midalji u tokens simili għall-muniti ta’ l-euro jkunu uniformi fil-Komunità kollha u li jkunu adottati d-dispożizzjonijiet meħtieġa għal dan l-iskop. (3) Ir-Regolament (KE) Nru 2183/2004 għandu għalhekk jiġi emendat skond dan. ADOTTA DAN IR-REGOLAMENT: Artikolu 1 L-Artikolu 1 tar-Regolament (KE) Nru 2183/2004 huwa sostitwit b'dan li ġej: “Artikolu 1 L-applikazzjoni tar-Regolament (KE) Nru 2182/2004 kif emendat bir-Regolament (KE) Nru…/2008 ser tiġi estiża għall-Istati Membri l-oħra minbarra l-Istati Membri parteċipanti kif definiti fl-Artikolu 1(a) tar-Regolament (KEC) Nru 974/98.’ Artikolu 2 Dan ir-Regolament għandu jidħol fis-seħħ fl-għoxrin jum ta' wara l-pubblikazzjoni tiegħu fil-Ġurnal Uffiċjali ta' l-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President [1] ĠU L 373, 21.12.2004, p. 1. [2] Qiegħda ssir referenza wkoll għall-Komunikazzjoni tal-Kummissjoni tat-22 t’Ottubru 2001 dwar il-protezzjoni tad-drittijiet ta' l-awtur dwar id-disinn komuni tal-wiċċ tal-muniti ta’ l-ewro li hija relatata mal-projbizzjoni tar-riproduzzjoni tad-disinn kollu jew ta' parti minnu tal-wiċċ fuq il-midalji u tokens (ĠU C 318, 13.11.2001, p. 3). [3] ĠU L 19, 21.1.2005, p. 73. [4] ĠU C […], p. […]. [5] ĠU C […], p. […]. [6] ĠU L 373, 21.12.2004, p. 7. [7] ĠU L 373, 21.12.2004, p. 1. [8] ĠU L 138, 11.5.1998, p. 1. Regolament kif emendat l-aħħar bir-Regolament (KE) Nr 835/2007 (ĠU L 186, 18.7.2007. p.1).